簡陸少監
作者：趙汝回
朝代：宋

paragraphs: 登瀛彼何人，選海渺無際。
巨矣萬斛舟，不與貧士濟。
起檣開錦帆，逆浪使風勢。
貧士望洋立，惆怳發深喟。
少監笠澤英，清芬襲蘭砌。
不經覓舉難，不道覓舉易。
每恨里選衰，高才守低位。
趨榮靡願辱，不富焉有貴。
一塗總不歧，隻臂韝羣鷙。
園桃各春妍，崖松以霜悴。
端笏玉扆前，極口陳國是。
上之及公卿，下之言守帥。
剝膚到饑甿，孰與護元氣。
凝陰積層霄，剽賊延內地。
毋謂民不神，民情即天意。
善瑟無弊絃，良工先利器。
所願招雋豪，棄取委公義。
庶幾臯伊出，扶傾掃沉翳。
從來立仗馬，唯作噉蒭計。
堂堂不諱朝，鳴鳳峙鵷陛。